C 406/10

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 406/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Oltina“

PDO-RO-A0611-AM01

Dátum oznámenia: 8. júla 2021

OPIS A DÔVODY SCHVÁLENEJ ZMENY

Oprava názvov obcí vo vymedzenej zemepisnej oblasti

Názvy obcí, ktoré patria do vymedzenej zemepisnej oblasti s CHOP „Oltina“, sa opravujú, pretože pri vypracúvaní špecifikácie boli zapísané nesprávne. Je potrebné používať správne názvy obcí, t. j. Galița a Coslugea, ako sa uvádzajú v súčasnom správnom usporiadaní župy Constanța, v ktorej sa tieto obce nachádzajú.

Mení sa kapitola III špecifikácie a bod 6 jednotného dokumentu.

JEDNOTNÝ DOKUMENT

1. Názov (názvy)

Oltina

2. Druh zemepisného označenia:

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Analytické a organoleptické vlastnosti

Stručný slovný opis

Biele vína – slamovožltej až zelenkavožltej farby s dobrou kyslosťou a ovocnosťou – arómami zrelého ovocia (jabĺk), medu, orechov a exotického ovocia (banánov, ananásu).

Ružové vína – bledoružová farba; všeobecne si zachovávajú svoje ovocné arómy (čerstvého a nie celkom zrelého lesného ovocia).

Červené vína – tmavočervenej až intenzívne fialkastočervenej farby, viac či menej astringentné, s chuťou a vôňou trávy, ktoré postupne silnejú, bohaté na fenolové zlúčeniny, ktoré dodávajú dojem plnosti; keď sú zrelé/vyzreté, získavajú oblú drsnosť a arómu ríbezlí, čučoriedok, čili papričiek, (niekedy fialiek), ale aj lesného ovocia.

Všeobecné analytické vlastnosti

Maximálny celkový obsah alkoholu (v obj. %): 15 Minimálny skutočný obsah alkoholu (v obj. %): 11 Minimálna celková kyslosť: 3,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 1,2 Maximálny celkový obsah oxidu siričitého (v miligramoch na liter): 250

5. Enologické postupy

5.1. Osobitné enologické postupy

1. Enologické postupy

Pestovateľský postup

Hustota výsadby: najmenej 3 500 krov na hektár.

Zavlažovanie je povolené len v suchých rokoch za predpokladu, že sa oznámi Národnému úradu pre vinič a víno (ONVPV), keď obsah vody v pôde v hĺbke 0 až 100 cm klesne na 50 % aktívneho intervalu vlhkosti, pričom treba dbať na primerané normy zavlažovania (400 – 600 m3/ha).

5.2. Maximálne výnosy

1. Odrody Sauvignon, Fetească regală, Merlot a Syrah, v plnej zrelosti pri zbere 14 000 kilogramov hrozna na hektár

2. Odrody Riesling italian a Crâmpoșie, v plnej zrelosti pri zbere 13 000 kilogramov hrozna na hektár

3. Odrody Fetească albă, Chardonnay, Pinot gris, Muscat Ottonel a Burgund mare, v plnej zrelosti pri zbere 12 000 kilogramov hrozna na hektár

4. Odrody Cabernet Sauvignon a Pinot noir, v plnej zrelosti pri zbere 10 000 kilogramov hrozna na hektár

5. Odroda Fetească neagră, v plnej zrelosti pri zbere 9 000 kilogramov hrozna na hektár

6. Odrody Sauvignon, Fetească regală, Merlot a Syrah, v plnej zrelosti pri zbere 87 hektolitrov na hektár

7. Odrody Riesling italian a Crâmpoșie, v plnej zrelosti pri zbere 81 hektolitrov na hektár

8. Odrody Fetească albă, Chardonnay, Pinot gris, Muscat Ottonel a Burgund mare, v plnej zrelosti pri zbere 74 hektolitrov na hektár

9. Odrody Cabernet Sauvignon a Pinot noir, v plnej zrelosti pri zbere 62 hektolitrov na hektár

10. Odroda Fetească neagră, v plnej zrelosti pri zbere 56 hektolitrov na hektár

6. Vymedzená zemepisná oblasť

Župa Constanța:

— obec Ostrov: dediny Ostrov, Almălău a Galiţa,

— obec Oltina: dediny Oltina, Satul Nou, Răzoarele a Strunga,

— obec Lipniţa: dediny Lipniţa, Coşlogea a Canlia,

— obec Aliman: dediny Aliman, Dunăreni, Vlahii a Floriile,

— obec Ion Corvin: dediny Ion Corvin, Viile, Crângu, Brebeni a Rariştea,

— Băneasa: mesto Băneasa a dediny Negureni a Făurei,

— obec Chirnogeni: dedina Chirnogeni.

7. Hlavné muštové odrody

Burgund Mare N – Grosser Burgunder, Grossburgunder, Blaufrankisch, Kekfrankos, Frankovka, Limberger

Cabernet Sauvignon N – Petit Vidure, Bourdeos tinto

Chardonnay B – Gentil blanc, Pinot blanc Chardonnay

Crâmpoșie B

Fetească albă B – Păsărească albă, Poama fetei, Mädchentraube, Leanyka, Leanka

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii

Fetească regală B – Königliche Mädchentraube, Königsast, Kiralyleanka, Dănășană, Galbenă de Ardeal

Merlot N – Bigney rouge

Muscat Ottonel B – Muscat Ottonel blanc

Pinot Gris G – Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer

Pinot Noir N – Blauer Spätburgunder, Burgund mic, Burgunder roter, Klävner Morillon Noir

Riesling italian B – Olasz Riesling, Olaszriesling, Welschriesling

Sauvignon B – Sauvignon verde

Syrah N – Shiraz, Petit Syrah

8. Opis súvislostí

Súvislosť s vymedzenou oblasťou

Vinice sa nachádzajú na juhozápade regiónu Dobrogea v uhle tvorenom riekou Dunaj (Balta Ialomiței) a hranicou s Bulharskom na 44° 10′ severnej zemepisnej šírky. Jednotlivé vinice sú sústredené v týchto centrách: Ostrov, Băneasa, Oltina a Aliman.

Reliéf tvorí časť oltinskej štruktúrnej planiny s nadmorskou výškou 130 až 200 m n. m., ktorá je členená hlbokými údoliami so strmými svahmi so sklonom 10 až 30°. Treba podotknúť, že väčšina vinohradov sa nachádza v nižších polohách, a to najmä na svahoch brehu Dunaja a údolí epizodických vodných tokov, ktoré predstavujú prítoky tejto rieky. Takéto svahy sú často terasovité a majú severnú, severovýchodnú alebo severozápadnú orientáciu.

Pôsobením vzdušných prúdov vzniká mierna, akoby jarná mikroklíma, ktorá zabezpečuje skoré dozrievanie hrozna počas prvej a druhej fenofázy a pomalé vyzrievanie neskorších odrôd.

Spodné vody majú takisto znížený a prerušovaný prietok, prípadne sú zastavené vo veľkej hĺbke pod povrchom. Rieka Dunaj a súčasné vlastnosti tejto oblasti vytvárajú mikroklímu, ktorá poskytuje viniču priaznivú vlhkosť a dostatok tepla a slnečného svitu.

Takéto podnebie je typické pre celý tento región a do veľkej miery sa vyznačuje kontinentálnym chodom teplôt a zrážok. Tm [priemerná teplota] = 11 °C (–1 °C v januári, +22 °C v júli); Pm [priemerný úhrn zrážok] = 450 – 500 mm (pri celkovom výpare 650 – 700 mm); prospešné heliotermálne zdroje – celkové slnečné žiarenie: 128 kcal/cm2, počet hodín slnečného svitu: 2 200 – 2 300, súčet kladných teplôt: 4 100 – 4 200 °C/rok. Obdobie bez mrazov je 204 dní. Relatívna vlhkosť je 64 až 80 %. Teplota dosahuje najnižšie hodnoty v januári: –30 °C a najvyššie hodnoty v auguste: približne +40 °C.

Priemerný mesačný počet hodín skutočného slnečného svitu počas vegetačného obdobia je 187 až 315 hodín. Priemerná mesačná teplota vzduchu počas vegetačného obdobia sa pohybuje v rozmedzí 10,7 až 22 °C. Reliéf

Reliéf oblasti, kde sa pestuje vinič, tvoria pahorky a kopcovité medziriečia s nadmorskou výškou od 100 do 200 m n. m. To vďaka teplotám, priaznivým aj v zimnom období, umožňuje pestovanie viniča bez potreby ochrany alebo s využitím vysokých alebo polovysokých odrôd so zásobnými čapíkmi v bazálnej časti kra.

Zonálne pôdy sú černozemné molisoly náhorných planín (hnedé černozeme, typické černozeme, kambické a ílovité iluviálne černozeme, šedozeme), kým azonálne pôdy na svahoch podliehajúcich silnej erózii sú regozeme a zvetraliny.

Geologické podložie tvorí hrubá vrstva spraše (30 – 40 m), ktorá leží na striedajúcich sa vrstvách pieskovca, vápenca a treťohorných pieskov v hornej časti dobrudžskej planiny v tomto sektore.

Vďaka polohe s priaznivými klimatickými podmienkami pre vinič, dobrej expozícii, severno-južnej orientácii väčšiny radov a vápnitej pôde bohatej na oxidy železa majú vína vyrobené z miestnych muštových odrôd viniča špecifické štruktúrne vlastnosti, chuť a vôňu a širokú škálu intenzívnych farieb. Pri bielych vínach je to intenzívna slamová, žltá až žltozelená farba, zatiaľ čo pri červených vínach tmavočervená až intenzívne fialkastočervená.

Nové kontrolované technológie výroby pomáhajú zvýrazniť aromatickú komplexnosť a ovocnosť vín.

Výroba podlieha limitom výroby kvalitných vín vzhľadom na polohu na juhu župy Constanța, kde intenzita a počet hodín slnečného svitu, teplota, úhrn zrážok a vápenatá pôda bohatá na oxidy železa podporujú výrobu štruktúrovaných vín bohatých na prvky, ktoré majú zásadný význam pre výrobu vína s kontrolovaným označením pôvodu (obsah cukru, sušina, kyslosť, aromatické zlúčeniny, fenolové zlúčeniny atď.).

Reliéf zohráva významnú úlohu pri kvalite bielych aj modrých odrôd hrozna a svahy s východnou expozíciou sú priaznivé, a to najmä v strednej časti; tieto faktory za pokojných poveternostných podmienok zaručujú pomalé prúdenie vzduchu ponad svahy. Antokyanínové pigmenty sa v hrozne pestovanom na svahoch hromadia lepšie než v hrozne pestovanom na nížine.

Výrazne kontinentálne podnebie je pre červené víno priaznivé vďaka vyššiemu množstvu žiarivej energie, ktoré zabezpečujú formy reliéfu, vyššej respirácii, nižšiemu pomeru organických kyselín v hrozne a zabezpečeniu vhodnej kyslosti hrozna pri dosiahnutí technologickej zrelosti.

Vyrobené vína sú plné, často s obsahom zvyškového cukru, vhodné na vyzrievanie a často s obsahom alkoholu nad hranicou 12 obj. %.

9. Iné základné požiadavky (balenie, označovanie, iné požiadavky)

Podmienky uvádzania na trh

Právny rámec:

Vnútroštátne právne predpisy

Druh ďalšej podmienky:

Dodatočné ustanovenia súvisiace s označovaním

Opis podmienky:

Žiadne ďalšie ustanovenia

Odkaz na špecifikáciu výrobku

https://www.onvpv.ro/sites/default/files/caiet_sarcini_doc_oltina_modif_cf_cererii467_21.02.2019_no_track_changes.pdf

(1) Ú. v. ES L 9, 11.1.2019, s. 2.